સવાલ એ છે કે ઈશ્વર ધર્મના નામે ચાલતાં બધા ધતિંગ જાણે છે તો એને રોકતો કેમ નથી ? આના જવાબમાં ટી-શર્ટ જીન્સ પહેરીને હાથમાં કી-ચેઈન ઘુમાવતાં આધુનિક કૃષ્ણ વાસુદેવ યાદવ કહે છે કે ‘મારું કામ ફક્ત પ્રેરિત કરવાનું છે. રોકવાનું જ હોત તો મહાભારતનું યુદ્ધ એક ક્ષણમાં રોકી દીધું હોત. વ્યક્તિના નિજી સ્વાતંત્ર્ય પર તરાપ મારવાનું મને ગમતું નથી. હું ફક્ત દિશા ચીંધું છું.’ વાત પણ સાચી છે. ઉપનિષદનો મંત્ર છે કે ‘द्वा सुपर्णा सयुजा सखाया समानं वृक्षं परिषस्वजाते । એટલે કે જીવ અને શિવ બંને એક વૃક્ષ પર બેઠેલા પંખીઓ છે. એક કર્મોના ફળ ખાય છે. બીજો નથી ખાતો. બીજો કેવળ દ્રષ્ટા છે. ફિલ્મમાં આ રીતે જાણે વેદાંત ઉતરે છે. અક્ષયકુમાર ઈશ્વર તરીકે ફક્ત સાક્ષીભાવે અદાલતમાં ઊભો રહે છે. આખી ફિલ્મમાં ક્યાંય એનો હસ્તક્ષેપ નથી. ફિલ્મના સર્જકનું આ ઊંડું દર્શન છે. વળી, વચ્ચે વચ્ચે અનેક સંવાદોમાં ભગવદગીતાના શ્લોકોનો ઉપયોગ થતો આ ચલચિત્રમાં જોવા મળે છે. જેમ કે આ સૃષ્ટિના ધરતીકંપસહિત અનેક પ્રકારના વિનાશ માટે ઈશ્વરે પોતે પહેલેથી જ જવાબદારી લીધેલી છે :